**Likumprojekta "Grozījumi Tiesu izpildītāju likumā" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks(500 zīmes bez atstarpēm) | Ar likumprojektu atvieglota zvērinātu tiesu izpildītāju pašpārvaldes institūciju darba organizēšana. Tiesiskuma veicināšanai precizēts neitralitātes principa tvērums. Kā arī efektivizēta amata izpildei nepieciešamās korespondences nosūtīšanas kārtība un stiprinātas noziedzīgi iegūtu līdzekļu legalizācijas novēršanas prasības izpildes procesā. Ietverts regulējums, lai nodrošinātu izpildu darbību nepārtrauktību visās lietvedībā esošās lietās pēc administratīvi teritoriālās reformas īstenošanas. Likumprojekts stāsies spēkā vispārējā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojektā "Grozījumi Tiesu izpildītāju likumā" (turpmāk – likumprojekts) ietvertie grozījumi, kas skar zvērinātu tiesu izpildītāju pašpārvaldes institūciju un zvērinātu tiesu izpildītāju darba organizēšanu, izstrādāti pēc Tieslietu ministrijas iniciatīvas. Ar Ministru prezidenta rezolūciju Nr. 2020-1.1.1./52-52 visiem ministriem tika uzdots savas kompetences ietvaros apzināt un sniegt priekšlikumus par nepieciešamajām darbībām un reformām un to paredzamo gaitu savā pārziņā esošajās jomās administratīvi teritoriālās reformas īstenošanai un līdz 2020. gada 1. oktobrim iesniegt tos izskatīšanai Ministru kabinetā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likumprojektā ietverti tehniska rakstura grozījumi (***likumprojekta 1. pants***), kas precizē oficiālā izdevuma "Latvijas Vēstnesis" pierakstu, ņemot vērā apstākli, ka kopš 2013. gada informāciju oficiālajā izdevumā "Latvijas Vēstnesis" publicē elektroniski Oficiālo publikāciju un tiesiskās informācijas likumā un citos normatīvajos aktos noteiktajā kārtībā tīmekļa vietnē [www.vestnesis.lv](http://www.vestnesis.lv) .Tiesu izpildītāju likuma 49. pants nosaka, ka zvērinātam tiesu izpildītājam aizliegts veikt izpildu darbības lietās, kurās viena no pusēm ir viņš pats, viņa laulātais, bijušais laulātais, viņa vai viņa laulātā radinieks taisnā līnijā visās pakāpēs, sānu līnijā – līdz ceturtajai pakāpei un svainībā – līdz trešajai pakāpei, kā arī zvērināta tiesu izpildītāja vai viņa laulātā aizbildnībā vai aizgādnībā esošas personas vai zvērināta tiesu izpildītāja vai viņa laulātā adoptētāji vai adoptētie.Līdzīga satura norma ietverta arī Civilprocesa likuma 550. panta pirmajā daļā, nosakot zvērināta tiesu izpildītāja atstatīšanas un noraidīšanas pamatus gadījumos, kad zvērināts tiesu izpildītājs veic izpildu darbības. Vienlaikus minētā Civilprocesa likuma norma nosaka, ka zvērinātam tiesu izpildītājam aizliegts veikt izpildu darbības arī, ja pastāv citi apstākļi, kuru ietekmē zvērināts tiesu izpildītājs pamatoti nevar saglabāt objektivitāti un neitralitāti. Atbilstoši Tiesu izpildītāju likuma 4. un 5. pantam zvērināti tiesu izpildītāji ir tiesu sistēmai piederīgas personas un savā amata darbībā tie ir pielīdzināti valsts amatpersonām. Saskaņā ar minētā likuma 3. pantu zvērināti tiesu izpildītāji savā amata darbībā ir neatkarīgi un pakļauti vienīgi likumam. Tas nozīmē, ka zvērinātam tiesu izpildītājam kā tiesu sistēmai piederīgai personai ar amatpersonas statusu, ir izvirzīts augsts uzvedības standarts amata pienākumu izpildē. Tas nenozīmē tikai neiesaistīšanos procesā personisku vai materiālu interešu vadītam, bet plašāk – zvērinātam tiesu izpildītājam ir jābūt neatkarīgam, pakļautam tikai likumam, neitrālam un objektīvam savā darbībā. Zvērinātam tiesu izpildītājam kā valsts amatpersonai ir jānovērš jebkādas pamatotas šaubas par sava amata darbības neatkarību un objektivitāti, turklāt minētais pilnībā attiecināms uz jebkuru zvērināta tiesu izpildītāja veiktu amata darbību, proti, ne tikai tādu, kas Civilprocesa likumā noteiktā kārtībā īstenota spriedumu izpildei, bet arī tādām amata darbībām, kā piemēram, lietas par bezmantinieku mantu vai mantojuma apsardzību, vai mantojuma inventāra saraksta sastādīšanu. Ņemot vērā minēto, ar likumprojektu (***likumprojekta 2. pants***) tiek paplašināts Tiesu izpildītāju likuma 49. panta tvērums, aizliegumu veikt amata darbības, attiecinot uz jebkuru situāciju, kad pastāv apstākļi, kuru ietekmē zvērināts tiesu izpildītājs pamatoti nevar saglabāt objektivitāti un neitralitāti.Saskaņā ar Tiesu izpildītāju likuma 57. panta pirmo daļu, ja persona iesniegusi sūdzību tiesā Civilprocesa likuma 632. panta kārtībā, jautājums par zvērināta tiesu izpildītāja saukšanu pie disciplināratbildības izskatāms pēc tam, kad likumīgā spēkā stājies tiesas nolēmums par attiecīgās zvērināta tiesu izpildītāja darbības atzīšanu par prettiesisku. Praksē nereti personas sūdzību par zvērināta tiesu izpildītāja vienām un tām pašām darbībām iesniedz ne vien tiesā, bet arī Tieslietu ministrijā. Šādos gadījumos Tieslietu ministrija informē personas, ka viņu sūdzības tiks izvērtētas pēc būtības tad, kad likumīgā spēkā stāsies tiesas nolēmums par attiecīgā zvērināta tiesu izpildītāja darbības atzīšanu par prettiesisku. Kaut arī vairumā gadījumā sūdzības tiesā tiek iesniegtas Civilprocesa likuma 632. panta kārtībā, tomēr personas izmanto savas tiesības vērsties tiesā arī ar sūdzību par zvērināta tiesu izpildītāja rīcību atbilstoši Civilprocesa likuma 617. panta otrajai daļai. Ja iesniedzējs vienlaikus ar sūdzību vērsies tiesā uz cita, ne Civilprocesa likuma 632. panta pamata, atbilstoši šobrīd spēkā esošajam regulējumam Tieslietu ministrijai nav tiesiska pamata atlikt personas sūdzības izskatīšanu, sagaidot tiesas nolēmuma spēkā stāšanos, un personai jāsniedz atbilde, vai zvērināta tiesu izpildītāja rīcībā ir saskatāms normatīvo aktu pārkāpums, kaut gan par konkrēto jautājumu ir ierosināta lieta tiesā.Atbilstoši judikatūrai, zvērināta tiesu izpildītāja darbību uzraudzība civilprocesuālajā kārtībā un disciplināratbildība darbojas paralēli un neizslēdz viena otru. Zvērināta tiesu izpildītāja darbību uzraudzība civilprocesuālajā kārtībā nav priekšnoteikums zvērināta tiesu izpildītāja amata disciplināratbildībai. Tas ir, neatkarīgi no tā, vai zvērināta tiesu izpildītāja darbības ir tikušas izvērtētas civilprocesuālajā kārtībā, Tiesu izpildītāju likums paredz iespēju zvērinātu tiesu izpildītāju saukt pie disciplināratbildības (sk. Senāta Administratīvo lietu departamenta 2019. gada 30. septembra spriedumu lietā Nr. SKA-298/2019). Taču atzīstams, ka, izskatot sūdzību, Tieslietu ministrijai būtu pamats ņemt vērā arī tiesas pausto novērtējumu par zvērināta tiesu izpildītāja konkrēto darbību pirms lemt jautājumu par iespējamo disciplinārprocesa uzsākšanu. Attiecīgi ar likumprojektu tiek veikti grozījumi Tiesu izpildītāju likuma 57. panta pirmajā daļā (***likumprojekta 3. pants***), paplašinot minētās normas tvērumu un nosakot, ka ikvienā gadījumā, ja persona par zvērināta tiesu izpildītāja darbībām iesniegusi sūdzību tiesā, jautājums par zvērināta tiesu izpildītāja saukšanu pie disciplināratbildības izskatāms pēc tam, kad likumīgā spēkā stājies tiesas nolēmums par attiecīgās zvērināta tiesu izpildītāja darbības atzīšanu par prettiesisku.Likumprojektā ietverti atsevišķi grozījumi, kuru mērķis ir atvieglot ar zvērinātu tiesu izpildītāju pašpārvaldes institūciju darba organizēšanu.Ar likumprojektu tiek izslēgts Tiesu izpildītāju likuma 122. pants (***likumprojekta 4. pants***), kas nosaka, ka zvērinātu tiesu izpildītāju kopsapulci vada personas, kuras šim nolūkam no sava vidus ievēlē sanākušie zvērināti tiesu izpildītāji. Praksē atzīts, ka šāda formāla prasība rada organizatoriskas neērtības, nav attaisnojama un ir svītrojama. Turklāt atzīstams, ka šādi zvērinātu tiesu izpildītāju kopsapulces vadīšanas praktiskas dabas jautājumi, tai skaitā kopsapulces vadītāja izraudzīšanas kārtība, pēc būtības regulējama Latvijas Zvērinātu tiesu izpildītāju kolēģijas statūtos, nevis likumā. Zvērinātu tiesu izpildītāju disciplinārlietu komisijas locekļi tiek ievēlēti tādā pašā kārtībā kā Latvijas Zvērinātu tiesu izpildītāju padomes un revīzijas komisijas locekļi, proti, no zvērinātu tiesu izpildītāju vidus, aizklāti balsojot, ar vienkāršu balsu vairākumu. Ņemot vērā minēto, lai nodrošinātu skaidru tiesisko regulējumu, ar likumprojektu (***likumprojekta 5. pants***) tiek attiecīgi papildināta Tiesu izpildītāju likuma 124. panta pirmā daļa.Vienlaikus, lai nodrošinātu zvērinātu tiesu izpildītāju pašpārvaldes institūciju, kā arī zvērinātu tiesu izpildītāju disciplinārlietu komisijas nepārtrauktu darbu arī situācijās, kad kādu tiesisku šķēršļu dēļ (piemēram, valstī noteikti būtiski pārvietošanās un pulcēšanās ierobežojumi, kas objektīvi liedz iespēju zvērinātiem tiesu izpildītājiem sanākt klātienē lēmumu pieņemšanai) nav iespējams sasaukt zvērinātu tiesu izpildītāju kopsapulci, lai nodrošinātu pārstāvju ievēlēšanu darbam šādās institūcijās, ar likumprojektu (***likumprojekta 5. pants***) tiek noteikts, ka šādos gadījumos Latvijas Zvērinātu tiesu izpildītāju padomes, disciplinārlietu komisijas un revīzijas komisijas locekļi turpina pildīt Tiesu izpildītāju likumā un Latvijas Zvērinātu tiesu izpildītāju kolēģijas statūtos paredzētās funkcijas līdz brīdim, kamēr kopsapulce ievēlē tos atkārtoti vai šajos amatos ievēlē citus zvērinātus tiesu izpildītājus. Vienlaikus citu jautājumu izlemšanai, kas nav saistīti ar vēlēšanām, gadījumos, kad nav iespējams sasaukt kopsapulci, likumprojekts nosaka tiesības Latvijas Zvērinātu tiesu izpildītāju padomei tiesības organizēt balsošanu rakstveidā vai attālināti. Kārtību, kādā notiek lēmumu projektu apspriešana un lēmumu pieņemšanā rakstveidā vai attālināti, kā arī elektroniskā un rakstveida procedūra regulējuma ar kopsapulces lēmumu.Likumprojektā ietverti vairāki grozījumi, kas vērsti uz to, lai būtiski mazinātu riskus, ka zvērināta tiesu izpildītāja veiktās amata darbības un sniegtie pakalpojumi var tikt izmantoti noziedzīgi iegūtu līdzekļu legalizācijai un terorisma un proliferācijas finansēšanai (turpmāk – NILL riski), kā arī starptautisko un Latvijas Republikas nacionālo sankciju apiešanai. Atbilstoši šobrīd spēkā esošajam tiesiskajam regulējumam zvērinātam tiesu izpildītājam ir tiesības izmantot bezskaidras naudas norēķinus. Saskaņā ar Tiesu izpildītāju likuma 142. pantu zvērinātam tiesu izpildītājam ir jābūt stingrās uzskaites kvīšu grāmatiņai naudas iemaksu pieņemšanai, ja personas vēlētos veikt maksājumus skaidrā naudā. Līdz ar to saskaņā ar Tiesu izpildītāju likumu personas var brīvi izmantot neierobežoti lielas skaidras naudas summas, lai segtu parādu, samaksātu zvērināta tiesu izpildītāja rīkotā izsolē nosolīto summu, samaksātu par zvērināta tiesu izpildītāja veiktajām amata darbībām (Tiesu izpildītāju likuma 74. un 75. pants), kā arī veiktu citus norēķinus. Minētais rada NILL riskus. Lai tos pilnībā novērstu ar likumprojektu (***likumprojekta 6. un 7. pants***) no Tiesu izpildītāju likuma tiek izslēgta iespēja zvērinātam tiesu izpildītājam amata pienākumu izpildē izmantot skaidras naudas norēķinus. Esošais normatīvais regulējums neierobežo personas, kam ir tiesības saņemt no zvērināta tiesu izpildītāja depozīta konta kādus līdzekļus, pilnvarot citas personas saņemt šos līdzekļus vai norādīt uz citas personas vārda atvērtu kontu, kurā ieskaitāmi izmaksājamie līdzekļi. Tāpat zvērinātu tiesu izpildītāju praksē novēroti gadījumi, kad personas, piemēram, izsoles dalībnieki lūdz atmaksāt izsoles nodrošinājumu nevis uz kontu, no kura maksājums sākotnēji veikts, bet uz kādu citu kontu. Šādas darbības vedina domāt, ka personas mērķis ir noslēpt saņemtos līdzekļus, piemēram, lai izvairītos no savu parādsaistību izpildes, vai tos novirzīt personām, kurām citādā kārtā veiktu pārskaitījumu šī persona nespētu pamatot tiesībsargājošajām institūcijām. Jo īpaši par šādu mērķi liecina tas, ka izsoles nodrošinājumu iemaksā personas, kas izsolē neveic nevienu solījumu, bet pēc izsoles lūdz atmaksāt izsoles nodrošinājumu uz citu savu vai citas personas kontu.Papildus minētajam zvērināti tiesu izpildītāji ir novērojuši, ka atsevišķos gadījumos nosolītāja vietā nosolīto summu maksā viena vai vairākas citas personas. Tā kā nekustamā īpašuma iegāde ir īpaši saistīta ar NILL riskiem, atzīstams, ka ir pamatoti un samērīgi normatīvi nostiprināt prasību, lai nosolītājs, kā arī persona, kas patur mantu vai īpašumu pēc nenotikušas izsoles vai to iegūst citā zvērinātu tiesu izpildītāju darbību regulējošajos normatīvajos aktos noteiktajā kārtībā, pati norēķinās par pirkumu. Respektīvi, ja persona izlemj iegādāties, piemēram, nekustamo īpašumu piespiedu izsolē, tai jau savlaicīgi ir jāatrisina ar gaidāmo samaksas pienākumu saistītie jautājumi (jāatver konts kredītiestādē, jāsaņem kredītiestādes garantijas vēstule, jānoformē aizņēmums vai tamlīdzīgi). Ņemot vērā minēto, ar likumprojektu (***likumprojekta 8. pants***) tiek noteikts, ka nauda piedzinējam un zvērinātu tiesu izpildītāju darbību regulējošos normatīvajos aktos noteiktajos gadījumos citām personām tiek izmaksāta no zvērināta tiesu izpildītāja depozīta konta ar pārskaitījumu uz maksājumu kontu, kas atvērts uz šīs personas vārda, bet izsoles nodrošinājums vai kļūdaini saņemts maksājums – uz kontu, no kura tas saņemts. Bet par labu citām personām izdotās pilnvaras saņemt zvērināta tiesu izpildītāja depozīta kontā esošos naudas līdzekļus, ja vien tam nav pienācīgs pamatojums, kā arī norādījumi pārskaitīt naudas līdzekļus uz citu personu vārda atvērtiem kontiem nav saistoši zvērinātam tiesu izpildītājam. Likumprojekta normā ietvertā prasība pēc pienācīga pamatojuma nozīmē, ka tiesības pilnvarot citu personu saņemt naudas līdzekļus piedzinēja vietā netiek liegta visos gadījumos. Zvērinātam tiesu izpildītājam katrs šāds lūgums un tā pamatojums būs jāizvērtē (piemēram, inkaso kompānija varēs turpināt saņemt maksājumus kā pārstāvis klienta vietā; persona savā kontā saņemt naudas līdzekļus, kas piedzīti par labu ārvalstīs dzīvojošam tās radiniekam, ja tam kādu objektīvu iemeslu dēļ nav iespēju atvērt kontu kredītiestādē Latvijā). Tāpat likumprojekts nostiprina pienākumu personai, kas nosolījusi kustamo mantu vai nekustamo īpašumu zvērināta tiesu izpildītāja rīkotā izsolē, patur šādu mantu vai īpašumu pēc nenotikušas izsoles vai iegūst to citā zvērinātu tiesu izpildītāju darbību regulējošajos normatīvajos aktos noteiktajā kārtībā, iemaksāt no viņas pienākošos summu zvērināta tiesu izpildītāja depozīta kontā ar vienu pārskaitījumu no konta, kas atvērts uz šīs personas vārda. Ar likumprojektu tiek noteikts, ka nav nepieciešams parakstīt dokumentus, kas tiek sagatavoti Izpildu lietu reģistrā un nosūtīti oficiālajā e-adresē (***likumprojekta 9. pants***). Atbilstoši Dokumentu juridiskā spēka likuma 4. panta pirmās daļas 3. punktam rekvizītu "paraksts" dokumentā var neiekļaut, ja likumā (citā speciālā likumā) ir paredzēts īpašs izņēmums. Līdz ar to likumdevējs ir pieļāvis, ka šādi izņēmumi var tikt paredzēti. Līdzīgu pieeju attiecībā uz korespondences sagatavošanu likumdevējs jau ir paredzējis, piemēram, attiecībā uz Maksātnespējas kontroles dienesta, maksātnespējas procesa administratora un tiesiskās aizsardzības procesa uzraugošās personas sagatavotajiem dokumentiem (Maksātnespējas likuma 12.1 panta sestā daļa). Sagatavojot dokumentus šādā kārtībā, to noformējot, ietverama atsauce, ka dokuments nosūtīts oficiālajā elektroniskajā adresē un atbilstoši attiecīgajai Tiesu izpildītāja likuma normai ir derīgs bez paraksta. Tiesu izpildītāju likuma 156.1 pants paredz, ka zvērināti tiesu izpildītāji, veicot amata darbības, lieto Izpildu lietu reģistru. Izpildu lietu reģistrs ir valsts informācijas sistēma. Saskaņā ar Oficiālās elektroniskās adreses 1. panta 6. punktu, 5. panta pirmās daļas 1. punktu un likuma pārejas noteikumu 2. punktu zvērinātam tiesu izpildītājam savu amata pienākumu izpildes ietvaros ir pienākums lietot oficiālo e-adresi no 2020. gada 1. janvāra. Ar ieviesto tehnisko risinājumu zvērināti tiesu izpildītāji e-adresei piekļūst, izmantojot Izpildu lietu reģistru. Amata pienākumu izpildei nepieciešamo dokumentu nosūtīšana no Izpildu lietu reģistra atzīstama par dokumentu drošu nosūtīšanas kārtību, jo ļauj dokumenta adresātam gūt pārliecību par to, ka dokumenta nosūtītājs ir zvērināts tiesu izpildītājs, turklāt oficiālā e-adrese ir unikāla katram e-adreses konta lietotājam un ļauj identificēt nosūtītāju. Ņemot vērā, ka 2020. gada 23. jūnijā stājās spēkā jaunais Administratīvo teritoriju un apdzīvoto vietu likums, tiks virzīti grozījumi Ministru kabineta 2010. gada 19. janvāra noteikumos Nr. 66 "Noteikumi par zvērinātu tiesu izpildītāju skaitu, viņu amata vietām, iecirkņiem un to robežām", precizējot administratīvās teritorijās ietilpstošās teritoriālās iedalījuma vienības atbilstoši Administratīvo teritoriju un apdzīvoto vietu likumam.Administratīvi teritoriālās reformas rezultātā, diviem zvērinātu tiesu izpildītāju iecirkņiem daļa no šobrīd piekritīgās teritorijas tiek pievienota citā tiesu apgabalā esošam iecirknim. Proti, Skultes pagasts (šobrīd Vidzemes apgabaltiesas 93. iecirknis) tiek pievienots Saulkrastu novadam (Rīgas apgabaltiesas 84. iecirknis). Skultes pagastam kļūstot par Saulkrastu novada administratīvi teritoriālo iedalījuma vienību, tas automātiski ietilpst Rīgas rajona (tiesas) un attiecīgi Rīgas apgabaltiesas darbības teritorijā. Savukārt Varakļānu novada (šobrīd Vidzemes apgabaltiesas 94. iecirknis) visas administratīvās iedalījuma vienības (Murmastienes pagasts, Varakļānu pagasts, Varakļānu pilsēta) tiek pievienotas Rēzeknes novadam (Latgales apgabaltiesas 29., 30., 31. iecirknis) un kļūst par Rēzeknes tiesas un attiecīgi Latgales apgabaltiesas darbības teritorijā ietilpstošo administratīvi teritoriālo iedalījuma vienību.Ņemot vērā minēto un to, ka zvērinātu tiesu izpildītāju iecirkņu sadalījums ir pakārtots apgabaltiesu darbību teritorijām un iecirkņu robežas ir pakārtotas noteiktām administratīvās teritorijas iedalījuma vienībām (piemēram, pagastiem), nepieciešams veikt grozījumus Tiesu izpildītāju likuma pārejas noteikumos (***likumprojekta 10. pants***), nosakot, ka Tiesu izpildītāju likuma 71. panta pirmās daļas noteikumi par ierobežojumu zvērinātam tiesu izpildītājam veikt amata darbības tās apgabaltiesas darbības teritorijā, pie kuras viņš pastāv, neattiecas uz amata darbībām (šā likuma 73. un 74. pants), kuras:1) saistībā ar Skultes pagasta teritorijas ietveršanu Rīgas apgabaltiesas darbības teritorijā savu amata pienākumu pildīšanai Vidzemes apgabaltiesas zvērināts tiesu izpildītājs veic Rīgas apgabaltiesas darbības teritorijā lietās, kas uzsāktas līdz 2021. gada 30. jūnijam;2) saistībā ar Murmastienes pagasta, Varakļānu pagasta un Varakļānu pilsētas ietveršanu Latgales apgabaltiesas darbības teritorijā savu amata pienākumu pildīšanai Vidzemes apgabaltiesas zvērināts tiesu izpildītājs veic Latgales apgabaltiesas darbības teritorijā lietās, kas uzsāktas līdz 2021. gada 30. jūnijam.Likumprojekts stāsies spēkā vispārējā kārtībā. |
| 3. | Projekta izstrādē iesaistītās institūcijas un publiskas personas kapitālsabiedrības | Likumprojektu izstrādāja Tieslietu ministrija sadarbībā ar Latvijas Zvērinātu tiesu izpildītāju padomi. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zvērināti tiesu izpildītāji, zvērināti notāri, mantot aicinātās personas.Atbilstoši Ministru kabineta 2010. gada 19. janvāra noteikumiem Nr. 66 "Noteikumi par zvērinātu tiesu izpildītāju skaitu, viņu amata vietām, iecirkņiem un to robežām" maksimālais zvērinātu tiesu izpildītāju skaits ir 97. Likumprojektā ietvertie grozījumi, kas groza Tiesu izpildītāju likuma 57. panta pirmo daļu, 141.1 un 152. pantu un izslēdz likuma 142. un 143. pantu attiecas uz ikvienu fizisku un juridisku personu, kurai būs statuss izpildu lietā. Šādu personu skaitlisko apmēru nav iespējams noteikt.Likumprojektā ietvertie grozījumi, lai nodrošinātu amata izpildu darbību nepārtrauktību lietās arī pēc administratīvi teritoriālās reformas, attiecas uz ikvienu personu, kas ir vai nākotnē būs izpildu lietas dalībnieks. |
| 2. | Tiesiskā regulējuma ietekme uz tautsaimniecību un administratīvo slogu | Ar likumprojektu no Tiesu izpildītāju likuma tiek izslēgta iespēja zvērinātam tiesu izpildītājam amata pienākumu izpildē izmantot skaidras naudas norēķinus. Taču ņemot vērā apstākli, ka zvērinātu tiesu izpildītāju praksē skaidras naudas norēķini jau šobrīd tiek lietoti reti (pārsvarā skaidras naudas iemaksa zvērinātam tiesu izpildītājam tika praktizēta kustamas mantas pārdošanas gadījumā, kas vairs nav aktuāli līdz ar pilnīgu pāreju uz izsoļu organizēšanu elektroniskā formā), atzīstams, ka minētās izmaiņas neradīs reālu ietekmi uz administratīvo slogu ne zvērinātiem tiesu izpildītājiem, ne izpildu lietu dalībniekiem, ne citām ieinteresētajām personām, kurām jāveic naudas līdzekļu maksājumi zvērinātam tiesu izpildītājam.  |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Izpildot Ministru prezidenta rezolūciju Nr. 2020-1.1.1./52-52, ar kuru visiem ministriem tika uzdots savas kompetences ietvaros apzināt un sniegt priekšlikumus par nepieciešamajām darbībām un reformām un to paredzamo gaitu savā pārziņā esošajās jomās administratīvi teritoriālās reformas īstenošanai un līdz 2020. gada 1. oktobrim iesniegt tos izskatīšanai Ministru kabinetā, Tieslietu ministrija izstrādājusi grozījumus Ministru kabineta 2010. gada 19. janvāra noteikumos Nr. 66 "Noteikumi par zvērinātu tiesu izpildītāju skaitu, viņu amata vietām, iecirkņiem un to robežām", lai pielīdzinātu administratīvās teritorijas un tajās ietilpstošās teritoriālās iedalījuma vienības atbilstoši Administratīvo teritoriju un apdzīvoto vietu likumam. Grozījumi minētajos Ministru kabineta noteikumos vienlaikus ar šo likumprojektu steidzamības kārtībā tiek virzīti izskatīšanai Ministru kabinetā.  |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši [Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā"](http://likumi.lv/doc.php?id=197033), lai informētu sabiedrību par likumprojektu un dotu iespēju izteikt viedokli, likumprojekts pirms tā iesniegšanas Valsts sekretāru sanāksmē ievietots Tieslietu ministrijas un Valsts kancelejas mājaslapā  |
| 2. | Sabiedrības līdzdalība projekta izstrādē | Tieslietu ministrija 2020. gada 3. septembrī likumprojektu ievietoja savā mājaslapā sadaļā "Sabiedrības līdzdalība" (pieejams: <https://www.tm.gov.lv/lv/tiesibu-akti>), kā arī likumprojekts tika ievietots Valsts kancelejas mājaslapā sadaļā "Ministru kabineta diskusiju dokumenti" (pieejams: <https://mk.gov.lv/content/ministru-kabineta-diskusiju-dokumenti>), tādējādi dodot iespēju sabiedrībai līdzdarboties tiesību akta izstrādes procesā. Sabiedrībai bija iespēja līdz 2020. gada 8. septembrim sniegt rakstisku viedokli Tieslietu ministrijai par izstrādāto likumprojektu.Likumprojekts izstrādāts sadarbībā ar Latvijas Zvērinātu tiesu izpildītāju padomi. Minētā institūcija likumprojekta izstrādē piesaistīta kā zvērinātu tiesu izpildītāju pārstāvības institūcija. |
| 3. | Sabiedrības līdzdalības rezultāti | Latvijas Zvērinātu tiesu izpildītāju padome atbalsta likumprojektu.Organizētās sabiedrības līdzdalības ietvaros viedokļi nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Zvērināti tiesu izpildītāji, Latvijas Zvērinātu tiesu izpildītāju padome un Tieslietu ministrija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija. Nav ietekmes uz pārvaldes funkcijām un institucionālu struktūru. |
| 3. | Cita informācija | Nav. |

Ministru prezidenta biedrs,

tieslietu ministrs J. Bordāns

Timpare 67036829

Evija.Timpare@tm.gov.lv

v\_sk. = 3035